钦定古今图书集成/方舆汇编/职方典/第1439卷 > 浔州府猺獞峒蛮考
## 钦定古今图书集成/方舆汇编/职方典/第1439卷 > 浔州府猺獞峒蛮考

明

太祖洪武八年，大藤峡诸猺作乱。

按《明外史土司传》：“洪武八年三月，浔州大藤峡猺贼窃发，柳州卫官军擒捕之。”

二十年，浔州府知府沈信请团结猺民，不纳按《明外史土司传》：“二十年，知府沈信言，府境接连柳、象、梧、藤等州，山溪险阻，猺贼出没不常。近者广西布政司参议杨敬恭为大亨、老鼠、罗碌山生猺所杀，官军讨之，贼登陟岩崖，攀缘树木，捷如猿猱，追袭不及。若久驻则瘴疠时发，兵多疾疫，又难进取。及兵退复出为患。臣以为桂平、平南二县，旧附猺民，皆便习弓弩，惯历险阻，若选少壮千馀人，免其差徭，给以军器衣装，俾各团村寨置烽火，与巡检司民兵相为声援，协同捕逐，可以歼之。” 帝以蛮夷梗化，夙习固然，但当谨其防御，使不为患；如为寇不已，则发兵讨之，何必团寨！乃不果行。

成祖永乐三年，抚桂平县猺民。

按《明外史土司传》：“永乐三年，总兵韩观奏桂平县蛮民为乱，请发兵剿捕。帝命姑抚之，勿用兵。” 宣宗宣德四年，总兵山云平浔州寇。

按《明外史土司传》：“宣德四年，总兵山云讨浔、柳二州寇，并诛从寇二千四百八十人，枭首境上以殉。”

七年，桂平寇覃公专等伏诛。

按《明外史土司传》：“七年，总兵山云奏斩获桂平等县蛮寇覃公专等首级数。帝顾左右曰：‘蛮寇害我良民，譬之蝥贼害稼，不可不去。然杀之过多，亦所不忍。虽彼自取灭亡，朕自以天地之心为心也’。”

九年，指挥田真破贼于大藤峡。

按：《明外史土司传》九年云：“奏浔州等处蛮寇劫掠良民，指挥田真率兵于大藤峡等处，前后斩首九十六级，归所掠男妇二百有三人。”

英宗正统元年，兵部尚书王骥奏请“桂平大藤。”

“峡等处戍兵，用践更法。” 从之。

按《明外史土司传》：“正统元年，兵部尚书王骥奏请桂平大藤峡等处蛮寇攻劫乡村，因调广东官军二千人往戍。今已逾年，军器衣装损坏，宜如贵州诸军例，予践更。从之。”

二年，总兵官山云议“拨田州等府土兵，兴屯浔州近山等处。” 从之。

按《明外史土司传》：“二年，总兵官山云奏：浔州府平南等县耆民言浔州切近大藤峡等山，猺寇不时出没，劫掠居民，阻绝行旅。近山荒田为贼占耕，左右两江人多食少，狼兵素勇，为贼所惮。若选委头目起领前来，屯种近山荒田，断贼出没之路，不过数年，贼徒坐困，地方宁靖矣。臣已会同巡检诸司计议，量拨田州等府族目、土兵分界耕守，即委土官都指挥黄𤣾领之，遇贼出没剿杀。” 从之。

七年，以诛猺功，赐千户满智等没官家口按《明外史土司传》：“七年，浔州猺贼蓝受贰等，恃所居大藤、石门山险，纠聚大信等山，山老、山丁或五六百人，或三四百人，递年杀掠。至是，千户满智等诱杀十人，帝命枭之，家口给赐有功之家。”

十一年大藤峡猺乱

按：《明外史土司传》：“十一年，大藤峡蛮贼五十馀众流劫乡村，侵犯诸县，巡按万节以闻。”

代宗景泰七年，命总兵官柳溥等，剿大藤峡贼按《明外史土司传》：“景泰七年，大藤峡贼纠合荔浦等处，贼首韦公海等，劫掠县治，杀掳居民，命总兵官柳溥等剿之。” 英宗天顺六年，总兵颜彪攻贼于大藤峡，大破之。

按《明外史土司传》：“‘天顺六年，镇守广东右监丞阮随奏，大藤峡等处，猺贼出没，为患累年，迩来愈甚。虽常会兵剿捕，缘地里辽远，且两广军马不相统属，未易成功。必举大兵𢭏其巢穴，庶绝民患’。乃命都督佥事颜彪佩征蛮将军印，统总兵官，仍调南京、江西及直隶九江等卫官军一万隶之。六年正月，彪奏：‘臣督率官军进剿大藤峡，攻破七百二十一寨，斩首三千二百七十一级，复所掠男妇五百馀口’。” 帝敕奖之。

八年，国子生封登上书请征猺。

按《明外史土司传》：“八年四月，国子监生封登奏：广西浔州夹江诸山㟏岈巀嶪峡中有大藤如斗，延亘两崖，势如徒杠，蛮众蚁度，号大藤峡，地最险，亦最高。登藤峡巅数百里，皆历历军旅之聚散往来，可顾盼尽也，诸蛮倚为奧区。桂平大宣乡崇姜里为前庭，象州东乡、武宣北乡为后户，藤县五屯障其左，贵县龙山据其右，若两臂然。” 峡北岩峒以百计，仙人关、九层崖极险，阸峡以南有羊肠、大岵诸村，皆缘江立寨。藤峡、府江之间为力山，力山之险倍于藤峡。又南则为府江，其中多冥岩奥谷，绝壁层崖，十步九折，失足陨身，中产猺人，蓝、胡、侯、槃四姓为渠魁。力山又有獞人，善傅毒药，弩矢中人，无不立毙，四姓猺“亦惮之。自景泰以来，啸聚万人，隳城杀吏，而修仁、荔浦、平乐、力山诸猺应之，其势益张。渠长侯大狗，天顺中悬千金，购莫能得。于是郁林、博白、新会、信宜、兴安、马平、来宾亦煽动，所至丘墟，太为民害。乞选良将，多调官军狼兵，急灭贼。” 报闻，宪宗成化元年擢韩雍为佥都御史，督师征大藤峡，浔州、猺平。

按《续文献通考》：元年，兵部尚书王竑建言：“峡贼向从招抚，骄倨桀𪉑。若今不重惩之，其祸不止。臣荐浙江参政韩雍，智勇过人，兼文武才，可属以讨贼；都督赵辅才略可任大将之器。” 报可。二月，擢雍佥都御史，督理戎务，辅为征夷大将军。又以右军都督和勇为游击，太监卢康、陈宣为监军。户部侍郎薛远、督饷御史刘庆、汪霖记功。上诏雍曰：“将士有功者，得自置三司而下。不用命者，辄以军法论，朕不中制也。” 六月，雍至南京，会诸将议进兵。诸将皆曰：“两广残破，盗所在屯聚，宜分扑灭之。” 雍曰：“不然。贼已流劫蔓出，而所至与战，是煽祸也。大藤峡贼之巢穴，不覆其根本而剪其枝叶，非计之得也。今全师鼓行而前，南可攻大藤峡，援高、雷、廉，东可应南、韶，西可取柳、庆，北可断阳峒诸路，如常山势，动无不应，腹心既溃，他无足虑矣。舍此不图而分兵四出，则贼愈奔突汗漫，所谓救火而嘘之也，其能济乎？” 诸将皆服，雍遂以军官三万进至全州，会阳峒、西延苗贼为梗，击灭之，斩失律指挥李英等四人。将士股栗，无不用命。九月，兵至桂林，众议请

乘胜攻峡。雍按图籍视曰：“修仁、荔浦为藤峡翼蔽，须灭此而后可弱其党。” 乃以永顺、保靖及两江土兵十六万人，分五路进追至力山，大败之，俘一千二百馀人，斩首七千三百馀级。冬，十一月，抵浔州。延父老问计，皆以大藤险毒，不宜深入，莫若屯兵耕守，可坐令贼毙。雍曰：“山峡辽远，六百馀里，势不可围。且师老易” 溃。《兵法》曰：“‘宁我薄人’。又曰：先声，有夺人之心，薄之也。” 今我新破府江，士气十倍，贼已胆落。若因而乘之，破竹之势，即成擒矣。乃以总兵欧信、参将孙麒、高瑞等帅六万八千人为右军，自象州、武宣分五道入攻其北。以都督指挥白全、杨玙、张刚、王𤣱等帅九万二千人为左军，由桂平、平南分八道入攻其南，以参将孙震、指挥陈文章等守左江及龙山五屯，绝其奔路。雍与赵辅和勇营高振岭，督诸军。又令欧信既破山北，便提兵入向桂州、横石等处。又曰：“林峒、沙田，府江间道也。” 复令夏正统兵越古眉、双髻诸山，伏林峒扼其东奔。冬十二月朔，诸路兵并进，连破石门、道袍、屋厦、紫荆、竹踏、良胸、右营、牛肠、大岵等寨。贼遁入林州横石寺塘、九层楼，据险立栅，雍麾死士击之，用火箭焚其栅。夏正又自林峒出兵迎击，贼大溃，委弃辎重山积，破贼巢三百二十有奇，毁庐舍六千三百有奇，擒侯大狗等七百八十馀人，斩首二千二百馀级，遂镌崖石，纪岁月而还。雍乃斩藤峡断之，易名“断藤峡。” 仍以兵分捕雷、廉、高、肇诸寇，先后平之。雍疏于朝，谓：“诸猺之性，惮见官府，摄以流官，终难靖乱。请即断藤峡置武靖州，以原上隆州土知州岑铎掌州事，隶浔州府。又议设东乡、龙山等巡司，请即用部下有功土人季昇等数有勤劳者，量授以土巡检官秩，谓其谙民性而辨地理也。” 又请“即本地方设千户所，以李庆为千户。择獞人效顺者为首帅以统之。” 议入，从之。

二年，以平猺功，都御史韩雍、都督赵辅等陞赏有差。

按《续文献通考》：“二年春正月，雍班师。论功，进左副都御史，开府提督两广军务，荫一子锦衣卫千户，封赵辅武靖伯，子孙世袭，馀各陞赏有差。自是两广三十年无蛮寇。”

世宗嘉靖七年，两广总制王守仁平断藤峡及八寨贼。

按《续文献通考》，“正德以来，遗孽渐萌，峡南贼尢甚，每出没横江御人。时总制都御史陈金谓诸蛮不过利鱼盐耳，乃与约，商人入峡者，计船大小，出鱼盐置水滨，诸蛮就领之，如榷税，然不得为梗。蛮初获利，听约道颇通，金遂谓此术可久，易峡名曰永通。无何，诸蛮益无忌掠夺，诸商稍不惬，即杀之。因循既久，遂负固” 为大寇。岁丁亥，王守仁议檄湖广土兵诛卢苏、王受，至则二人已降，遂班师往南宁。时两江父老遮道诉断藤峡及八寨等贼出劫状，请讨之，守仁受诉。戊子春三月，守仁在南宁，与诸守臣将帅议举兵征剿，谓当首事断藤峡，乃以湖广原领兵佥事汪溱及广西副使翁素、佥事吴天挺、参将张经、都指挥谢佩等，督湖广土兵，仍分永顺兵进剿牛肠等寨，保靖兵进剿六寺等寨，期以四月初二日，各至汛地。初，贼闻官兵至，多匿山险中。及苏受降督府驻南宁，散遣诸官兵及湖广土兵，贼探无征剿意，遂弛备。至是，官兵四面突进夹攻，贼大败，退保仙女大山，据险结寨，官兵攀木缘崖仰攻之。初四日，破贼寨。初五日，复攻油榨、百坡、大壁等寨，皆破之。贼急走断藤峡，官兵追之，穷奔渡横石江，覆舟死者六百馀人，擒斩首级并俘获称是。初十日，守仁还兵浔州，密檄诸将分兵剿仙台等贼。二十一日，永顺兵由磐石、大黄江登岸，进剿仙台、花相等处；保靖兵由乌江口丹竹埠登岸，进剿白竹、古陶、罗凤等处，期五月十三日抵贼巢。是时，贼闻牛肠等寨破灭，亦严为备御。官军两路奋击之，大破之。贼众入保永安、力山。二十四日，进兵围之，𢭏其巢穴，贼大溃，擒斩甚众，前后通计一千一百馀级。残众奔匿者，又为参将沈希仪等截歼之，断藤峡平。先是，守仁谓诸将曰：“八寨去断藤峡稍近，宜分兵可剿也。” 乃以四月初五日，别令布政使林冨、副总兵张祜督率新附土目卢苏、王受等领兵五千馀人，并官兵向导千馀人，期二十三日进剿，且出贼不意，令军士衔枚而进，穷日扺贼巢，乘夜袭破之，入其石门，天险，贼始觉。张祜等纵兵击贼，贼且战且奔。至日中，贼复聚众二千馀人迎敌。官军击之，贼大溃，奔入高山，婴险立寨，乘

势下，礧石滚木等，官兵不能仰攻。至夜，令死士掩其不备，诸将继之。二十四日，破古蓬寨。二十八日，破周安寨。五月朔，破古钵寨。初十日，破都者洞。贼众四散逃匿，沈希仪仍以兵截，诸路搜斩之。是役也，擒斩几二千人，溺死俘获甚众，八寨尽平。守仁疏荐林冨为都御史，巡抚其地，遂班师。

十八年，广西巡抚蔡经破藤峡贼，并条《善后事宜》以闻。

按《续文献通考》：武靖州知州岑邦佐不能镇辑其下，诸不率者多受其赂，曲庇之。自峡以北，贼复猖獗。其酋侯胜海以众居弩滩为乱，指挥潘翰臣过听土目黄贵、韦香言，诱杀之。胜海弟公丁忿贵、香等，遂纠党大噪，行杀城下。丙申夏五月，佥事邬阅、参议孙继武言于都御史潘旦，请讨之。参将沈希仪曰：“滑贼未易取，须春水涨，以数千人从武宣下扑之乃可。” 不听。遂以千人道浔州击之。贼先遁去，斩一病者而还。阅与继武称贼已敛迹，请立堡戍，旦从之。希仪又言：贼未大创，兵威不振，立堡难守。旦又不听。六月，堡成，令黄贵、韦香以三百兵戍之，且诈取胜海田庐。于是诸猺大愤恚，邦佐又阴右之。未几，公丁集众二千人夜袭堡，杀戍兵二百馀人，贵香仅以身免。旦闻，悔曰：“果如沈子所料。” 阅与继武以启衅罢去。巡按御史诸演疏其事，请讨贼。上乃以兵部侍郎蔡经代旦。戊戌春正月，经集诸司议度用兵几何。时总兵张经对以不过万人。沈希仪曰：“非八万人不可。” 经嫌其太多。翁万达言于经曰：“贼为备久矣，轻进无功，从沈言便。” 会朝廷有事安南，事暂寝。公丁等益横，时出杀掠，浔人苦之。是冬，万达复以为言，御史邹尧臣亦赞之。经乃会安远侯柳珣定计，以兵属万达监之。万达廉得百户许雄素通贼状，导之曰：“汝当死，能擒公丁，即贷汝，不扺于法。雄惧，愿效自赎。” 万达又佯谓公丁仇家诬之耳。乃捕系讦讼公丁者数人，责其首祸。公丁果遣人自剖，万达亦佯许之，又令雄假称贷为贿，公丁喜，益信雄。会达巡他郡，以其事属参议田汝成，汝成召雄申饬之，雄乃绐公丁曰：“浔人久以尔为口实，幸不中于上人。今田公新来，何不自诉寇堡事？” 公丁然之，随雄来见汝成，复列冤状。汝成曰：“闻仇家诬汝，已逮治之矣。” 慰遣之，乃密授意城中居民被贼害者，家出殴公丁，一市尽哗。游徼并逮公丁，入系狱，遣雄谕其党曰：“寇堡事，公丁委罪诸猺，须鞫实坐之。若等诚谓公丁冤，须罪人得，始释之。万一事自公丁，当共弃之，勿以一公丁自遭灭亡也。” 诸猺佥谓事由公丁，汝成遂械公丁至军门斩之。汝成因言曰：“首恶既戮，贼党震怖。我兵乘此时加之，必成擒矣。” 经曰：“然。” 遂纠兵分左右进。时张经议欲以兵剿之，勿深入，又欲舍紫荆等贼薮勿击。翁万达持不可，谓剿之必无功，且损军威。诸猺恣肆，久不重惩之不足慑其心。汝成亦同万达议。蔡经曰：“峡南亦剧贼，但今兵力不能并，姑缓之。” 遂格张经议。己亥春二月，以兵三万五千为左军，命张经统之，以副使翁万达监军，分六道进。经部下指挥王良辅由牛渚湾越武靖攻紫荆、姜老鼠诸巢；朱昇由三等村渡蓼水攻石门、黄泥岭诸巢；柳溥由白沙湾攻道袍、梅岭诸巢；凌溥由白沙湾攻大昂、小梅岭诸巢；周维新由白沙攻藤冲、渌水冲诸巢；孙文炳由藤峡攻大坑巢。又以兵一万六千馀人为右军，命都指挥佥事高干将之，以副使梁廷振监军，分四道进。干部下指挥马文杰由武宣攻碧滩、渌水诸巢；王俊由武宣入山，攻罗渌上洞；戚振攻中洞，吴同章攻下洞。以参政林士元及田汝成督饷，以副使萧畹纪功。两军并进，翼击之。贼大窘，遂拥众奔林洞而东。王良辅以兵击之，中断，贼复西奔。会官军诸路毕至，杀贼一千二百馀级。其东奔者入罗连山，万达等移兵攻之，又斩首千馀级，贼益窘。贼党有巧黠者号于众曰：“往年据险结巢，被官兵歼之，今不可再聚。” 于是贼皆漫走于山谷间，官兵疲于追逐，日久粮尽。会有言罗连山古所未至者，遂不复穷追云。时平安县有小田罗应、古陶古思诸猺，亦据险勿靖，万达等又移兵剿之。三月，班师，招降贼党二百馀人，峡南胡姓诸猺归顺者亦千馀人。藤、峡复平，万达、汝成乃共筹七事，献督府：一曰编保甲以处新民；二曰立营堡以通江道；三曰设督备以控上游；四曰改州治以建屯所；五曰清狼田以正疆界，六曰处款兵以慎边防，七曰榷商税以资公费。其所谓“改州治以建屯所” 者，盖

王守仁昔平断藤峡时，奏宥岑猛子岑邦佐罪，令复为武靖州知州。后“邦佐不率命，残虐部民，又令提调三县，狼民亦被其害。今邦佐部下多离心，请改州为武靖千户所，择人任之，即以三县狼民隶焉。” 议上，经疏请行之。捷奏，朝廷晋蔡经职一级，柳珣加宫保，诸将帅守臣等皆赏赉有差。

穆宗隆庆三年，右江诸猺复乱，巡抚郭应聘讨平之。

按《明外史土司传》：“隆庆三年，右江诸猺獞复乱，巡抚郭应聘请给饷剿除之。给事梁问孟以贼党众不可尽灭，宜令守臣熟计。” 兵部覆言：“府江自正德十二年都御史陈金征讨之后，且六十年，而右江北三、北五等巢，素未惩创，生齿日繁，遂肆猖獗。顷者大征古田，各巢咸畏威敛戢，独府江、右江恃险为乱。若复纵之，非惟无以固八寨怀远之招，亦恐有以启古田携贰之渐，剿之便。但兵在万全，宜即以科臣所虑备行，提督殷正茂及广西巡抚郭应聘等便宜行之。” 应聘遂檄总兵官李锡等讨平之。